平原
作者：文天祥
朝代：宋

paragraphs: 平原太守顔真卿，長安天子不知名。
一朝漁陽動鼙鼓，大河以北無堅城。
公家兄弟奮戈起，一十七郡連夏盟。
賊聞失色分兵還，不敢長驅入咸京。
明皇父子將西狩，由是靈武起義兵。
唐家再造李郭力，若論牽制公威靈。
哀哉常山慘鈎舌，心歸朝廷氣不懾。
崎嶇坎坷不得志，出入四朝老忠節。
當年幸脫安祿山，白首竟陷李希烈。
希烈安能遽殺公，宰相盧杞欺日月。
亂臣賊子歸何處，茫茫煙草中原土。
公死于今六百年，忠精赫赫雷行天。